**Rozītis finišē piektais Nāciju kausā Oberhofā**

Piektdien Oberhofā, Vācijā aizvadītas Nāciju kausa sacensības pirms nedēļas nogalē gaidāmā astotā Viessmann Pasaules kausa posma un 50. FIL Eiropas čempionāta kamaniņu sportā. Latvija šoreiz tika pārstāvēta tikai vīru konkurencē, kur 5. vieta Rikam Kristenam Rozītim.

Sportists startā uzrādīja tikai 20. labāko rezultātu, taču ar pārliecinošu braucienu trases gaitā pamazām atguva laiku un finišā tikai sekundes simtdaļu atpalika no ceturtā vietas. Uzvara amerikānim Takeram Vestam, kurš Riku Kristenu Rozīti apsteidza par 0.199 sekundēm. Sudrabs krievam Maksimam Aravinam, bet bronza austrietim Niko Gleiršeram.

9. vietā divdesmit četru dalībnieku konkurencē finišēja Artūrs Dārznieks, kurš Rikam Kristenam Rozītim finišā zaudēja gandrīz divas sekundes desmitdaļas. Abi sportisti pārliecinoši kvalificējās pamatsacensībām.

Starta vietu Viessmann Pasaules kausa astotajā posmā un 50. FIL Eiropas čempionātā jau ir nodrošinājuši Andris un Juris Šici, Kristens Putins/Imants Marcinkēvičs, Oskars Gudramovičs/Pēteris Kalniņš, Elīza Cauce, Ulla Zirne, Kendija Aparjode, Kristers Aparjods un Inārs Kivlenieks.

9. februārī uz starta stāsies divvietīgās ekipāžas un vīrieši, bet 10. februārī sacensības dāmām, kā arī komandu stafete. Mūsējo gaitām trasē arī šajā sezonā ir iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut. Sestdien tiešraide no plkst. 10:35, bet svētdien no 10:00.